समीर सिंह कहते हैं कि शहीदों के परिवारों की मदद के लिए उन्होंने यह दौड़ गत दिसंबर में शुरू की थी। हर रोज वह 70 से 100 किलोमीटर की दूरी तय करते हैं। दौड़ के दौरान वह शहीदों के परिवारों की आर्थिक सहायता के लिए लोगों से अपील करते हैं। समीर जब दौड़ लगाते हैं तो उनके आगे-पीछे एक-एक गाड़ी रहती है, जिसमें उनके छोटे भाई, कोच तथा अन्य सहयोगी रहते हैं। समीर सिंह की इस दौड़ को फिल्म अभिनेता अक्षय कुमार का पूरा सहयोग मिल रहा है। समीर ने इस दौड़ को रन फॉर कॉज, रन फॉर हीरोज और रन फॉर भारत के वीर नाम दिया है।